Yle

Yle (täisnimi soome keeles Yleisradio Oy ja rootsi keeles Rundradion Ab) on Soome avalik-õiguslik ringhäälingukontsern, mis loodi 1926. aastal. Yle on rahvusringhääling, millel on palju ühist Briti ringhäälingu BBC-ga, sest Yle on üles ehitatud just sellest eeskuju võttes. 

Yle kuulub Soome riigile (99,98% ettevõttest). Seda rahastatakse peamiselt (90%) televisioonimaksudest (yleisradiovero) ja ka eratelevisiooni ringhäälingulubade taotlemisega seotud maksudest. Yle käive 2006. aastal oli 383,5 miljonit eurot. 2018. aasta eelarve oli 530 miljonit eurot. 

Yle edastab nelja üleriigilist telekanalit, 13 raadiovõrku ja 25 piirkondlikku raadiokanalit.

Soome on ametlikult kakskeelne riik: umbes 5,5% Soome rahvastikust räägib rootsi keelt emakeelena. Yle edastab rootsikeelseid raadio- ja telesaateid kahe osakonna kaudu: Finlands Svenska Television ja Finlands Svenska Radio. Samuti tegutseb YLE all saamikeelne raadiokanal Yle Sámi Radio.

Soome televisioonile ja kinole iseloomulikult edastatakse välismaiseid filme subtiitritega. Dublaaži kasutatakse eeskätt multifilmidel, mis on mõeldud väikelastele, kes ei oska veel lugeda. 

Rahvusvaheliselt on Yle üks tuntumaid teenuseid Nuntii Latini ehk ladinakeelsed uudised, mida edastatakse üle maailma ja mis on saadaval ka internetis.

Yle on üks 23 ringhäälinguorganisatsioonist, mis 1950. aastal asutasid Euroopa Ringhäälingute Liidu. Yle korraldas 2007. aasta Eurovisiooni lauluvõistlust Helsingis.

Televisioon

 Yle TV1 on Yle telekanalitest kõige vanem. Kanali programmis on põhiuudised, dokumentaalfilmid, draama, kultuur ja haridus. Programmi on lisatud ka satiiriline meelelahutus, kino ja sõu.

 YLE TV2 on loodud 1964. aastal kui põhikanal lastele ja teismelistele, näidatakse mängufilme ja meelelahutust. Tähelepanu on suunatud ka spordiprogrammile, kohalikule elule, piirkondlikele uudistele ja kodanikuajakirjandusele. 

 Yle Teema on telekanal, mis põhineb kultuuril, haridusel ja teadusel. Kanalis on tähelepanu keskpunktis esituskunst, klassikaline muusika, kunst, ajaloolised dokumentaalfilmid ja teemaedastused.

 Yle Fem on rootsikeelne telekanal, mis edastab uudiseid, päevakajalisi teemasid, lastesaateid ja meelelahutust. Näidatakse ka paljusid põhjamaised filme ja seriaale. Enamikul programmidel on soomekeelsed subtiitrid. Neid on võimalik digiboksi kaudu sisse ja välja lülitada. 

Rahvusvahelised telekanalid
 TV Finland on digitaalne satelliittelekanal, mis näitab Yle programme Rootsis.

Muu
 Yle Teksti-TV – teletekst, mis näitab ööpäev läbi uudiseid, sporti ja telekava. Sealt võib leida ka operatiivseid ilma- ja liiklusteateid ning tööpakkumisi ja meelelahutusuudiseid.

Raadio
 Yle Radio 1 – kultuuripõhiline raadiokanal, mis edastab ka uudiseid ja jutusaateid. Raadiokanal mängib klassikalist muusikat (Soome Raadio sümfooniaorkestri kontserdid), džässi, folki, maailmamuusikat ja vaimulikku muusikat.
 YleX – tempokas kanal, mis edastab popkultuuri saatel uut muusikat ja mille sihtrühmaks on 17–27-aastased kuulajad. Muusika täidab 70% eetriajast. Uus soome muusika, rahvusvaheline popp ja rokk ning eri muusikaprogrammid.
 Yle Radio Suomi – kohalikud ja piirkondlikud uudised, edastatakse ka sporti ja meelelahutust. Muusikaks mängitakse soome ja välismaiseid hitte, täiskasvanutele suunatud ja nostalgilist popmuusikat.
 Yle X3M – rootsikeelne noorte kanal, mis edastab popkultuuri ja ka uudiseid. Uus popmuusika ja rokk ning spetsiaalsed muusikaprogrammid.
 Yle Radio Vega – uudised ja kultuur rootsi keeles igale vanuserühmale, piirkondlikud programmid. Mängitakse täiskasvanutele suunatud popmuusikat, džässi ja klassikalist muusikat.
 Yle Sámi Radio – saamikeelne raadiokanal, mille leviala ulatub suuremale osale Lapimaast. Koostöö SVT ja NRK-ga.
 Yle Puhe – uudised ja jutusaated teistelt Yle raadio- ja telekanalitelt ning klassikaline džäss. Edastatav ka digitelevisioonis.

Digikanalid
 Yle Klassinen – ööpäev läbi töötav klassikalise muusika raadiokanal, mida edastatakse ka digitaalpildis.

Rahvusvahelised kanalid
 Yle Mondo – Radio Finlandi digitaalprogrammi teenused inglise keeles ja muudes keeltes, enamasti koostatud teiste raadioteenuste põhjal.

 Logo 

Vaata ka
 YLE24

 Välislingid 
Yle koduleht

Kategooria:Raadio
Kategooria:Televisioon
Kategooria:Soome ettevõtted

Kategooria:Avalik-õiguslikud ringhäälingud